
1. ASJAOLUD JA MENETLUSE KÄIK

Narva Linna Arenduse ja Ökonoomika Ametile laekus taotlus MTÜ-lt MUUSEUMI KOHVER, registrikood 80363030, juhatuse liige Natalia Pomazan, milles palutakse anda määramata ajaks tasuta kasutusse Narvas Linda tänav 4 hoones 6. korrusel asuvad ruumid nr 203 ja 205 üldpinnaga 34,9 m² mittetulundusühingu tegevuse korraldamiseks.

Antud ruumid olid kasutusse antud MTÜ-le MOE PLUS, registrikood 80301336, juhatuse liige Natalia Pomazan, äriruumi tasuta kasutamise lepingu alusel. Seoses tegevuse reorganiseerimisega loobub MTÜ MOE PLUS Äriruumi tasuta kasutamise lepingust nr 1/531-T MTÜ MUUSEUMI KOHVER kasuks.
MTÜ MUUSEUMI KOHVER taotlust arutati Narva Linnavalitsuse linnavarakomisjoni koosolekul 18.12.2013. a (protokoll nr 15) ning otsustati:
1. Anda MTÜ-le MUUSEUMI KOHVER, registrikood 80363030, avalikku enampakkumist korraldamata määramata ajaks tasuta kasutusse Narvas Linda tänav 4 hoones 6. korrusel asuvad ruumid nr 203 ja 205 üldpinnaga 34,9 m² mittetulundusühingu tegevuse korraldamiseks.

2. Narva Linna Arenduse ja Ökonoomika Ametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

Narva Linnavolikogu 17.03.2005. a määruse nr 14/52 “Linnavara kasutusse andmise kord” (muudetud Narva Linnavolikogu 17.01.2008 määrusega nr 4) (edaspidi ka Kord) punkti 5.1.3 alapunkti b) alusel otsustab kasutusse andmise määramata ajaks kohaliku omavalitsuse asutus tema bilansis oleva vara suhtes. Korra punkt 621 sätestab, et Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga. Korra punktide 46.4 ja 7.2.3 alusel võib avaliku enampakkumiseta või eelläbirääkimistega pakkumiseta anda kasutusse linnavara, mis antakse kasutusse mittetulundusühingutele. Korra punkt 47 sätestab, et linnavara enampakkumiseta kasutusse andmise otsustus võetakse vastu Korra punkti 5 (punkt 5.1.3. b) alusel. 

Korra punktides 7.2 ja 7.2.3 sätestatu alusel võib linnavara mittetulundusühingutele määramata ajaks tasuta kasutusse anda linnavalitsuse korraldusega. 
Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib tasuta kasutamise lepingu Narva linna nimel Narva Linna Arenduse ja Ökonoomika Amet, kes on Narvas Linda tänav 4 asuva hoone bilansiline valdaja.

Korra punkti 55. alusel tuleb linnavara tasuta kasutusse andmise kohta avaldada kuulutus kohalikus ajalehes.

2. ÕIGUSLIKUD ALUSED

2.1. Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
2.2. Narva Linnavolikogu 17.03.2005. a määruse nr 14/52 “Linnavara kasutusse andmise kord” (edaspidi ka Kord) punktides 7.2 ja 7.2.3 sätestatu alusel võib linnavara mittetulundusühingutele määramata ajaks tasuta kasutusse anda linnavalitsuse korraldusega.

3. OTSUS

3.1. Anda MTÜ-le MUUSEUMI KOHVER, registrikood 80363030, avalikku enampakkumist korraldamata määramata ajaks tasuta kasutusse Narvas Linda tänav 4 hoones 6. korrusel asuvad ruumid nr 203 ja 205 üldpinnaga 34,9 m² mittetulundusühingu tegevuse korraldamiseks.

3.2. Narva Linna Arenduse ja Ökonoomika Ametil sõlmida MTÜ-ga MUUSEUMI KOHVER punktis 3.1 nimetatud äriruumide tasuta kasutamise leping.

3.3. Narva Linna Arenduse ja Ökonoomika Ametil avaldada kuulutus vara tasuta kasutusse andmise kohta kohalikus ajalehes.

4.  RAKENDUSSÄTTED

4.1. Narva Linna Arenduse ja Ökonoomika Ametil teha korraldus teatavaks MTÜ-le MUUSEUMI KOHVER.

4.2.  Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30    päeva jooksul arvates Narva Linnavalitsuse poolt korralduse teatavakstegemist.

